О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 16. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) прописује да Република Србија може дати гаранцију за измирење дуга јавних предузећа и других правних лица, чији је оснивач.

1. РАЗЛОЗИ ЗА ДОНОШЕЊЕ ЗАКОНА

Разлози за доношење овог закона о давању гаранције Републике Србије у корист Немачке развојне банке KfW, Франкфурт на Мајни (у даљем тексту: KfW), на име обавеза из Споразума о зајму (Регионални програм за енергетску ефикасност у преноснoм систему II) између Немачке развојне банке KfW, Франкфурт на Мајни и Акционарског друштва „Електромрежа Србије”, Београд (у даљем тексту: ЕМС), BMZ бр. 2013 665 74, закљученог 30. децембра 2020. године на износ дo 40.000.000 евра (у даљем тексту: Споразум о зајму), садржани су у члану 16. став 4. Закона о јавном дугу, односно у члану 7. Споразума о зајму, у вези са давaњем гаранције Републике Србије. Наиме, чланом 16. став 4. Закона о јавном дугу прописано је да се гаранција Републике Србије даје у форми закона. Чланом 7. Споразума о зајму предвиђено је да Република Србија изда Гаранцију плаћања KfW-у, као обезбеђење тог зајма.

Чланом 3. Закона о буџету Републике Србије за 2021. годину („Службени гласник РС”, број 149/20) предвиђено је издавање гаранције Републике Србије Немачкој развојној банци (KfW) у износу до 40.000.000 евра по задужењу ЕМС-а за изградњу система за пренос електричне енергије („Трансбалкански коридор секција 3-2x400KV Обреновац – Бајина Башта и подизање ТЦ Бајина Башта на 400KVˮ), што се односи на Регионални програм за енергетску ефикасност у преносном систему II (у даљем тексту: Пројекат).

Пројекат је примарно осмишљен у циљу обезбеђења националне енергетске безбедности Републике Србије и замене дотрајале мреже нижег напонског нивоа (220 kV) системом многоструко већег капацитета и вишег напонског нивоа (400 kV). Уједно, својим географским положајем и планираним улагањем у нове интерконекције, представља својеврсну спрегу истока и запада, oдносно спајања два поменута тржишта електричне енергије, што ће допринети значајном повећању опште добити читавог региона Југоисточне Европе, а и шире.

Финансирање Пројекта, чија је инвестициона вредност процењена на 58,95 милиона евра, биће реализовано, у складу са механизмом Инвестиционог оквира за западни Балкан (Western Balkan Investment Framework – WBIF), средствима кредита у износу до 40 милиона евра који ће ЕМС-у одобрити КfW, уз државну гаранцију Републике Србије, затим средствима донације у износу од 12,8 милиона, која ће Републици Србији и ЕМС-у бити додељена из Заједничког фонда за донације WBIF, посредством KfW-а, као и сопственим средствима ЕМС-а.

Након што је Закључком 05 Број: 48-10890/2020-1 од 24. децембра 2020. године Влада утврдила Основу за преговоре, одредила састав делегације за преговоре са KfW-ом и прихватила Нацрт споразума о зајму (Регионални програм за енергетску ефикасност у преноснoм систему II) између KfW-а и ЕМС-а, Гаранцијa плаћања је потписана 30. децембра 2020. године, као и цео сет споразума са KfW-ом за наведени пројекат.

Давање гаранције Републике Србије, представља услов за закључивање и спровођење Споразума о зајму који су потписали ЕМС и KfW дана 30. децембра 2020. године.

Поред Споразума о зајму и Гаранције плаћања, у корист KfW-а, Република Србија, ЕМС и KfW су за спровођење Пројекта потписали, у јединственом пакету, и следеће споразуме:

- Уговор о додели бесповратних средстава и Пројекту, у износу од 12,8 милиона евра, између Републике Србије, коју представљају Министарство за европске интеграције и Министарство рударства и енергетике, ЕМС-а и KfW-а;

- Посебан споразум уз Споразум о зајму и Уговор о додели бесповратних средстава и Пројекту, између Републике Србије, коју представља Министарство рударства и енергетике, ЕМС-а и KfW-а, којим се дефинишу детаљи Пројекта, као и роба и услуге које ће се финансирати из зајма и бесповратних средстава.

Услови зајма су усклађени са захтевима Организације за економску сарадњу и развој (Organisation for Economic Co-operation and Development – OECD) који се примењују на дан потписивања Споразума о зајму, како би био признат као Званична развојна помоћ (Official Development Assistance – ODA).

KfW ће субвенционисати каматну стопу из нискокаматних буџетских средстава Савезне Републике Немачке за пројекте који испуњавају критеријум политике развоја, тако да су одобрени веома повољни финансијски услови зајма у поређењу са кретањима на међународном финансијском тржишту.

Споразумом о зајму предвиђено је да KfW одобри зајам ЕМС-у, као зајмопримцу, уз државну гаранцију, под следећим условима:

* износ зајма је 40.000.000 евра, у оквиру лимита предвиђеног Законом о буџету Републике Србије за 2021. годину;
* период расположивости зајма до 30. септембра 2025. године, након чега почиње отплата главнице зајма у полугодишњем ратама (укупно 21 рата);
* период отплате зајма је 15 година, уз укључен период почека до пет година, тако да прва рата отплате главнице доспева 15. новембра 2025. године а последња 15. новембра 2035. године;
* фиксна каматна стопа се одређује приликом повлачења сваке транше на основу своп стопе која се објављује на Reuters страници „ICAPEUROˮ или ако ова страница не садржи потребне детаље или није доступна, онда на Bloomberg страни „ICAEˮ; ова каматна стопа одговара приближно, шестомесечном (6M) EURIBOR-у, који тренутно има негативну вредност; на поменуту стопу додаје се фиксна маржа од 0,45%. Након сваке исплате, KfW консолидује каматне стопе у јединствену стопу на нивоу зајма која се фиксира после последњег повлачења до краја периода отплате;
* накнада за организовање посла плаћа се једнократно у износу од 0,50% износа зајма, што износи 200.000 евра;
* провизија на неповучена средства обрачунаваће се по стопи од 0,25% годишње на неискоришћени износ зајма и плаћа се полугодишње за протекли период, на дан 15. мај и 15. новембар свaкe гoдинe, aли нe прe првог датума плаћања кojи слeди нaкoн ступања на снагу и правоснажности Споразума о зајму;
* затезна камата за доцњу у плаћању обавеза зајмопримца, по стопи од 200 базних поена изнад редовне каматне стопе.

Услов за одобравање и коришћење зајма ЕМС-у је давање гаранције Републике Србије у корист KfW-а, а ради обезбеђења наплате главнице, камате и других припадајућих трошкова по основу задужења зајмопримца.

Споразумом о зајму је дефинисано да он ступа на снагу када Гаранција плаћања ступи на снагу тј. осмог дана од датума објављивања овог закона о давању гаранције у „Службеном гласнику Републике Србије”.

Сви плaнирaни инвeстициoни oбjeкти прojeктa „Tрaнсбaлкaнски кoридoр” виђeни су oдгoвaрajућoм плaнскoм дoкумeнтaциjoм EMС-а, нa нaциoнaлнoм нивoу (Дeсeтoгoдишњи Плaн рaзвoja прeнoснoг систeмa), oдгoвaрajућим рeгиoнaлним инвeстициoним плaнoвимa и Пaн-eврoпским плaнoвимa рaзвoja. Истовремено, рaнгирaни су кao прojeкти oд нajвишeг рeгиoнaлнoг интeрeсa у oквиру прoцeсa избoрa прojeкaтa oд интeрeсa зa Eнeргeтску зajeдницу.

Пројекат је од посебног националног и регионалног интереса јер ће омогућити транс-национални пренос електричне енергије на великим растојањима уз минималне губитке, спајајући тржишта источне и западне Европе и гарантујући сигурно и стабилно снабдевање домаћих потрошача довољним количинама квалитетне електричне енергије. Као такав, а узимајући у обзир чињеницу да је ова секција 3 део ширег енергетског коридора који се простире од Румуније до Италије и Босне и Херцеговине, препознат је и одобрен кроз механизам Инвестиционог оквира за Западни Балкан за суфинансирање, бесповратним средствима, у износу од 12,8 милиона, која су Републици Србији и ЕМС-у додељена из Заједничког фонда за донације.

Реализацијом Пројекта отвара се могућност да електроенергетски систем Републике Србије искористи свој географски положај и потенцијал, односно да у ближој будућности преузме улогу регионалног лидера у области електроенергетике, што ће даље имати индиректни ефекат на привредни и друштвени развој наше земље.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се преузимање обавезе Републике Србије да као гарант измири обавезе ЕМС-а по задужењу код Немачке развојне банке KfW, Франкфурт на Мајни, у износу до 40.000.000 евра (словима: четрдесет милиона евра).

Одредбом члана 2. Предлога закона предвиђа се да гаранцију из члана 1. овог закона, Република Србија даје у корист Немачке развојне банке KfW, Франкфурт на Мајни, на име обавеза из Споразума о зајму, BMZ бр. 2013 665 74, закљученог 30. децембра 2020. године између Немачке развојне банке KfW, Франкфурт на Мајни и ЕМС-а у вези са Регионалним програмом за енергетску ефикасност у преносном систему II.

Одредбом члана 3. Предлога закона уређују се питања која се односе на обавезе које ЕМС има у вези са овим кредитом.

Одредбом члана 4. Предлога закона предвиђа се регресно право Републике Србије ако по основу издате гаранције изврши обавезу уместо ЕМС-а, као корисника кредита.

Одредбом члана 5. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈИ НАСТАЈУ ИЗВРШАВАЊЕМ ЗАКОНА

За спровођење овог закона биће обезбеђена средства у буџету Републике Србије. Чланом 3. Закона о буџету Републике Србије за 2021. годину предвиђено је издавање гаранције Републике Србије Немачкој развојној банци (КfW) у износу до 40.000.000 евра по задужењу ЕМС-а за изградњу система за пренос електричне енергије („Трансбалкански коридор секција 3-2x400KV Обреновац – Бајина Башта и подизање ТЦ Бајина Башта на 400KVˮ), што се односи на овај пројекат.